Seniorineuvola mukaan palvelustrategiaan

Kristillisdemokraattien aloite Pohjois-Savon Hyvinvointialueelle

Ikääntyneiden määrä on kasvanut ja tulee kasvamaan. Hyvinvointialueella myös heidän palvelujensa kehittäminen tulisi kulkea samassa tahdissa. Moni vanhus tarvitsee apua mm. yksinäisyyteen ehkäisemään masennusta ja päihdeongelmia. Myös tasapaino- ja lihasvoiman ongelmia tulee helposti, mikä voi johtaa päivystystä kuormittaviin tapaturmiin. Alkavat muistihäiriöt sekä ravitsemuksen ongelmat tulee havaita ajoissa.

Kotona asuvien ikääntyneiden hoitotarpeisiin tulee vastata oikea-aikaisella ja täsmällisellä hoitoon ohjauksella, joka helpottaisi huomattavasti kuormitusta terveydenhuollossa ja etenkin päivystyksissä. Haastattelujen mukaan jo pelkästään terveydenhuollon ammattilaisen jututtaminen vaikuttaa positiivisesti mielenvirkeyteen ja tuo toivoa toivottomalta näyttäytyneisiin yksinäisyydessä kasvaneisiin huoliin.

Seniorineuvola voi tarjota palvelukokonaisuuden, jossa tietylle ikäryhmälle kohdistetaan terveystarkastukset ja toimintakyvyn mittaukset, joihin asiakkaat suunnitelmallisesti kutsutaan. Yhteistyötä tulisi tehdä mm. kunnan ja kolmannen sektorin kanssa tarvittaessa muihin palveluihin ohjaten. Tämä olisi matalankynnyksen kokonaisvaltaista palvelua niille kotona asuville ikäihmisille, jotka eivät ole kotihoidon piirissä. Neuvolan tärkeä ja merkittävä tehtävä on sairauksien ennaltaehkäisy, mikä lisäisi hyvinvointia ja toimintakykyä. Tarvittavalla fysioterapeuttisella ohjauksella voisi ylläpitää lihasvoimia sekä tasapainoa.

Seniorineuvolan palvelukokonaisuus tulisi suunnata kaikille 70 vuotta täyttäneille, jotka eivät ole minkään muun säännöllisen sairaanhoitopalvelun piirissä.

Seniorineuvoloista on saatu ympäri Suomea erittäin positiivisia kokemuksia.

Esitämme, että seniorineuvoloiden mahdollinen perustaminen huomioidaan palvelustrategiassa.